**Cermaq Group AS** er et sjømatselskap med virksomhet innenfor havbruk, hovedsakelig oppdrett av laks og ørret. Selskapet er et heleid datterselskap av Mitsubishi Corporation, og et av verdens største innen lakseoppdrett.

Historie
--------

Selskapet ble opprettet i desember 1994 ved at forretningsdelen i Statens kornforretning ble skilt ut til et eget foretak, da med navnet Statkorn Holding. Cermaq utvidet i tiden med norsk eierskap oppdrettsvirksomheten fra Norge til Chile og Canada.

Cermaq ble opprettet i 1995 som følge av Stortingets vedtak om å oppheve kornmonopolet fra 1920-årene. Stortingets vedtak ble igjen fattet på bakgrunn av den nye WTO-avtalen som trådte i kraft 1. juli 1995 og som medførte at markedsordningen for korn ble endret – avtalen krevde et skille mellom konkurransedelen og forvaltningsdelen. På bakgrunn av dette ble forretningsvirksomheten skilt ut fra forvaltningsbedriften Statens kornforretning i et eget aksjeselskap, Statkorn Holding AS.  Selskapet hadde ved opprettelsen til formål å «drive import, produksjon, videreforedling og omsetning av korn, kornprodukter og kraftfôr på forretningsmessig basis og i konkurranse med andre aktører i markedet».

Allerede fra starten hadde Statkorn Holding en liten eierandel i et lite fiskefôrselskap som etter hvert vokste til NorAqua. Veien fra jordbruksnæringen og over til fiskenæringen startet imidlertid for alvor i september 1999 da Statkorn Holdnings daværende datterselskap Stormøllen, som produserte kraftfôr, ble solgt til Felleskjøpet, mens Statkorn Holdning kjøpte Felleskjøpets fiskefôraksjer. 

Statkorn Holding var 100 % statseid fram til og med 1998, da staten solgte seg ned til 80 %. Deretter ble det i 1999 gitt klarsignal fra Stortinget om videre salg av inntil 25 % av aksjene med mål om å selge ned til 51 %. 

I mars 2000 kjøpte Statkorn Holding så EWOS for 1,8 milliarder kroner. Aktivitetene i NorAqua ble slått sammen med EWOS' aktiviteter i Norge. Styret i selskapet ønsket ytterligere ekspansjon også utenfor Norge, og Statkorn Holding kjøpte så, med Stortingets godkjennelse, opp oppdrettsselskaper i Chile, Canada og Skottland. Selskapet skiftet navn til Cermaq i 2001. Navnet Cermaq var en forkortelse for *Cereals and Marine Aquaculture* (engelsk for «korn og marin akvakultur»).

I november 2000 ble det åpnet for statlig nedsalg helt til 34 %, men det ble ikke gjennomført ytterligere nedsalg før i oktober 2005. da statens eierandel ble redusert fra 79,38 % til 43,54 % i forbindelse med børsnotering av selskapet. I mellomtiden ble selskapet fra 1. juli 2001 ført over fra Landbruksdepartementet til Nærings- og handelsdepartementet.

I 2013 kjøpte staten seg opp igjen til en eierandel på 59,17 prosent.

EWOS ble solgt til oppkjøpsfondene Altor og Bain Capital i juli 2013. Den 20. oktober 2014 aksepterte Nærings- og fiskeridepartementet å selge statens aksjer i Cermaq til det japanske selskapet Mitsubishi Corporation. Cermaq er etter dette et heleid datterselskap av Mitsubishi Corporation.

Referanser
----------

1. ↑  Styret i Cermaq Arkivert 14. mars 2014 hos Wayback Machine.
2. 1 2  «Mainstream Norway skifter navn til Cermaq Norway». Lokalavisa NordSalten. 19. november 2013. Besøkt 30. november 2013.
3. 1 2 3  «Politikernes oppdrettsselskap». DN.no. 8. november 2001. Besøkt 30. november 2013.
4. 1 2  «Cermaq ASA». Forvaltningsdatabasen. Arkivert fra originalen 16. desember 2013. Besøkt 30. november 2013.
5. ↑  «Statkorn Holding AS». Regjeringen.no. 10. februar 2000. Besøkt 30. november 2013.
6. ↑  «Cermaq ASA». *Store norske leksikon*. 9. mars 2021. Besøkt 2. november 2021.
7. ↑  Statsministerens kontor (22. juni 2001). «Pressemelding: Myndighetsoverføring mellom departementer». *001001-070321* **(norsk)**. Besøkt 2. november 2021. «Kongen har i statsråd i dag overført myndighet etter lov 25. august 1995 nr. 57 om pakkereiser kapittel 11, fra Nærings- og handelsdepartementet til Barne- og familiedepartementet, med virkning fra 1. juli 2001. | Samtidig er forvaltningsansvaret for statens eierinteresser i Cermaq ASA overført fra Landbruksdepartementet til Nærings- og handelsdepartementet, også det med virkning fra 1. juli 2001.»
8. ↑  Nærings- og handelsdepartementet (11. juni 2013). «Prop. 178 S (2012–2013) : Statens eierskap i Cermaq ASA». *Regjeringen.no* **(norsk)**. Besøkt 2. november 2021. «Tilråding fra Nærings- og handelsdepartementet 11. juni 2013, godkjent i statsråd samme dag. (Regjeringen Stoltenberg II) | Proposisjon til Stortinget (forslag til stortingsvedtak)»
9. ↑  «Cermaq selger Ewos for 6,5 milliarder kroner». *e24.no*. 18. juli 2013. Besøkt 2. november 2021.
10. ↑  Sandvik, Siv (22. september 2014). «Cermaq-styret anbefaler salg.». *NRK*. Besøkt 2. november 2021. «Mitsubishi vil kjøpe norsk selskap for 8,8 milliarder – staten sier ja | Mitsubishi Corporation vil kjøpe alle aksjene i det delstatlige selskapet Cermaq for 8,8 milliarder kroner. Staten sier ja til å selge sin eierandel i lakseselskapet.»

Eksterne lenker
---------------

* Offisielt nettsted Rediger på Wikidata
* Slutterklæring fra OECDs Kontaktpunkt[*død lenke*]

|  |  |
| --- | --- |
| Oppslagsverk/autoritetsdata | Store norske leksikon **·** VIAF **·** Forvaltningsdatabasen **·** Brønnøysundregistrene
 |